Vermiste ma se lyk in sloot gevindArgieffoto Die liggaam van Yolanda Leticia Pienaar, ŉ 26-jarige inwoner van Ladybrand in die Vrystaat en die ma van twee kinders, is Woensdag gevind kort nadat sy as vermis aangemeld is. Konst. Sinah Mpakane, polisiewoordvoerder, het Woensdag aan Maroela Media gesê Pienaar is voordat haar liggaam ontdek is, deur haar man as vermis aangemeld. Hulle het twee dogters en woon in die Mauersnek-uitbreiding. “Ons wag nog vir meer inligting van die ondersoekbeampte oor wanneer sy presies as vermis aangemeld is,” het Mpakane gesê. Sy het gesê Pienaar se liggaam is in ŉ sloot tussen rotse in die omgewing opgespoor nadat ŉ beampte van die plaaslike honde-eenheid ŉ oproep van ŉ informant gekry het dat daar ŉ liggaam was. “Die oorledene het ŉ snywond aan haar keel gehad en haar liggaam is aan die brand gesteek. Sy is onherkenbaar verbrand. Haar familie kon haar slegs uitken deur die kouse wat sy aangehad het,” het Mpakane bygevoeg. ŉ Nadoodse ondersoek sal gedoen word om die oorsaak van haar dood te bepaal. Die polisie ondersoek ŉ saak van moord. Niemand is nog in hegtenis geneem nie.